SL Uradni list Evropske unije C 172/8

Objava vloge za spremembo v skladu s členom 50(2)(a) Uredbe (EU) št. 1151/2012 Evropskega parlamenta in Sveta o shemah kakovosti kmetijskih proizvodov in živil

2013/C 172/10

V skladu s členom 51 Uredbe (EU) št. 1151/2012 Evropskega parlamenta in Sveta (1) je ta objava podlaga za uveljavljanje pravice do ugovora zoper vlogo za spremembo.

VLOGA ZA SPREMEMBO

UREDBA SVETA (ES) št. 510/2006

o zaščiti geografskih označb in označb porekla za kmetijske proizvode in živila (2)

VLOGA ZA SPREMEMBO V SKLADU S ČLENOM 9

„ACETO BALSAMICO TRADIZIONALE DI REGGIO EMILIA“

ES št.: IT-PDO-0117-01007-21.06.2012

ZGO ( ) ZOP ( X )

1. Postavka v specifikaciji proizvoda, na katero se sprememba nanaša

—  ime proizvoda — ☒ opis proizvoda —  geografsko območje —  dokazilo o poreklu —  metoda pridobivanja —  £ povezanost — ☒ označevanje —  nacionalne zahteve —  drugo (navedite)

2. Vrsta spremembe

—  sprememba enotnega dokumenta ali povzetka — ☒ sprememba specifikacije registriranega ZOP ali ZGO, za katerega enotni dokument in povzetek nista bila objavljena —  sprememba specifikacije, pri kateri objavljenega enotnega dokumenta ni treba spremeniti (člen 9(3) Uredbe (ES) št. 510/2006) —  začasna sprememba specifikacije zaradi obveznih sanitarnih ali fitosanitarnih ukrepov, ki so jih uvedli javni organi (člen 9(4) Uredbe (ES) št. 510/2006)

3. Spremembe

Opis proizvoda

Namen spremembe je odpraviti vsebinske napake v zvezi z merskimi enotami za gostoto in skupno kislost proizvoda. Značilna „gostota pri 20 stopinjah Celzija: najmanj 1,200 gr/l“ se nadomesti z „gostota pri 20 stopinjah Celzija: najmanj 1,200 g/l“, ker je to pravilna merska enota (glej odlok predsednika št. 802 z dne 12. avgusta 1982 o izvedbi Direktive št. 80/181 o merskih enotah, objavljen v Uradnem listu št. 302 z dne 3. novembra 1982). Poleg tega se besedilo „skupna kislost: najmanj pet stopinj (izražena v gramih ocetne kisline na 100 gramov proizvoda)“ nadomesti s: „skupna kislost: najmanj pet stopinj (izražena v gramih ocetne kisline na 100 ml proizvoda)“. Uporaba mililitrov v merski enoti je ustreznejša, ker je specifična teža te tekočine ključna.

Poleg tega stopnja sladkorja v prekuhanem moštu ne sme presegati 40 stopinj Brix, ne pa najmanj 30 stopinj Brix, da se prepreči dolgotrajno vrenje in/ali prezgodnja koncentracija proizvoda.

Izraz „fermentacija sladkorja in ocetne kisline“ je spremenjen in se zdaj glasi „fermentacija sladkorja in oksidacija ocetne kisline“, da se uporabi znanstveno pravilen izraz, ki zagotavlja razlikovanje med dvema fazama predelave kuhanega mošta. Ta sprememba je samo opisna in ne vpliva na proizvodni postopek.

Opredeljen je značilni les regije, kot je hrastov, kostanjev, češnjev, brinov, murvin, jesenov in akacijin.

V informacijo proizvajalcem in potrošnikom so bili natančno določeni priporočeni postopki za predstavitev končnega ustekleničenega proizvoda in izvedbo organoleptičnih analiz ter določeni roki in metode za predstavitev serij, njihovo zapiranje in razvrščanje ter jemanje vzorcev za analitični pregled in senzorično preverjanje. Zlasti senzorične analize izvaja komisija pokuševalcev, ki preveri značilnosti, ki so povezane z videzom, vonjem in okusom ter izražene kot numerične vrednosti. Skupna vrednost se določi na podlagi ocene pokuševalca in povprečnega števila točk, ki jih dodelijo posamezni pokuševalci iz komisije. Ustekleničijo se lahko samo proizvodi, ki so dobili 240 točk ali več.

Glede na število točk, dodeljenih na podlagi senzoričnih analiz, in prisotnosti zahtevanih fizikalno-kemijskih lastnosti se steklenice označijo s pečatom v eni od treh različnih barv, na katerem je navedena zaporedna številka za zagotovitev sledljivosti proizvoda.

Kis se polni v steklenice enake oblike, ki imajo lahko različno prostornino. Ko se steklenice napolnijo in zaprejo s plutovinastim zamaškom, se plutovinasti zamašek zveže z vrvico; vrvica in zamašek se prekrijeta s pečatnim voskom, pritrdi se pečat s kraticama ABTRE – DOP in simbolom, ki omogoča prepoznavanje vsebine, kot jo potrjuje barvni pečat.

Poleg steklenic tipov A in B, ki se navadno uporabljajo, so na voljo tudi manjše stekleničke tipa C (50 ml), tako da lahko prestižni proizvod po dostopni ceni kupi tudi navaden potrošnik.

Na voljo so tudi stekleničke z enkratnim odmerkom, ki imajo prostornino od pet do deset mililitrov, njihova oblika ni točno določena, so pa zapečatene.

Označevanje

Steklenice se označijo z barvnim pečatom na podlagi števila točk iz senzorične analize. Pečat v „roza barvi jastoga“ se uporabi za rezultat od 240 do 269 točk, srebrn pečat za 270 točk ali več in zlat pečat za 300 točk ali več ter obdobje zorenja najmanj 25 let.

Predlagamo tudi, da se besedilo iz specifikacije navede na nalepljeni in obesni etiketi ter da se zagotovijo posebni predpisi za označevanje stekleničk z enkratnim odmerkom.

V skladu s členom 7(1)(g) Uredbe (EU) št. 1151/2012 sta bila dodana ime in naslov organa, ki preverja upoštevanje določb iz specifikacije proizvoda.

ENOTNI DOKUMENT

UREDBA SVETA (ES) št. 510/2006

o zaščiti geografskih označb in označb porekla za kmetijske proizvode in živila (3)

„ACETO BALSAMICO TRADIZIONALE DI REGGIO EMILIA“

ES št.: IT-PDO-0117-01007-21.06.2012

ZGO ( ) ZOP ( X )

1. Ime

„Aceto balsamico tradizionale di Reggio Emilia“

2. Država članica ali tretja država

Italija

3. Opis kmetijskega proizvoda ali živila

3.1 Vrsta proizvoda

Skupina 1.8. Ostali proizvodi iz Priloge I k Pogodbi (začimbe itd.)

3.2 Opis proizvoda, za katerega se uporablja ime iz 1. točke

Ko se „Aceto balsamico tradizionale di Reggio Emilia“ da na trg, mora ustrezati naslednjim značilnostim: barva: temno rjava, bistra, bleščeča; gostota: očitno tekoč in gost; vonj: prodoren in obstojen, dišeč, prijetno kiselkast ali z značilno cvetlico, odvisno od uporabljenega lesa – hrast, kostanj, češnja, brin, murva, jesen ali akacija – in trajanja zorenja; okus: uravnoteženo sladko trpek, značilno kisel in aromatičen v skladu s svojimi vonjalnimi značilnostmi; skupna kislost: najmanj pet stopinj (izražena v gramih ocetne kisline na 100 ml proizvoda); gostota pri 20 stopinjah Celzija: najmanj 1,200 g/ml.

Po zmanjšanju količine zaradi vrenja vsebnost sladkorja v prekuhanem moštu ne sme presegati 40 stopinj Brix.

Postopka fermentacije sladkorja in fermentacija ocetne kisline omogočita optimalno zorenje, staranje in izpopolnitev, ki morajo trajati najmanj 12 let, preden se proizvod ZOP da na trg.

Kakovost proizvoda se oceni na podlagi skupnega števila točk, ki mu jih dodeli komisija pokuševalcev med senzoričnim preverjanjem.

Pokuševalci se izberejo iz registra, v katerem so navedena samo imena ustrezno usposobljenih oseb, tako da se prepreči posvetovanje z vedno istimi osebami; sposobnost pokuševalcev, da zagotovijo korektne in homogene ocene, se stalno preverja.

S senzoričnim preverjanjem se ocenijo spodaj navedene značilnosti, ki se jim dodeli skupno število točk v naslednjih razponih:

videz: od 27 do 60 točk;

vonj: od 44 do 75 točk;

okus: od 129 do 210 točk.

Vsaka značilnost se lahko opiše z natančnejšimi oznakami, ki se določijo na podlagi tradicije in razvoja meril senzorične analize.

Manj kot 240 točk pomeni, da proizvod ni primeren za prodajo, in se ne sme ustekleničiti.

Proizvod, primeren za prodajo, se razvrsti v naslednje skupine: od 240 do 269 točk; 270 točk ali več; 300 točk ali več ter obdobje zorenja najmanj 25 let.

3.3 Surovine (samo za predelane proizvode)

Surovina za proizvodnjo „Aceto balsamico tradizionale di Reggio Emilia“ je grozdni mošt. Grozdje prihaja iz vinogradov, ki so delno ali v celoti zasajeni z naslednjimi sortami vinske trte: Lambrusco (vse sorte in kloni); Ancellotta, Trebbiano (vse sorte in kloni); Sauvignon, Sgavetta; Berzemino, Occhio di Gatta.

Vsemi sortami vinske trte, vpisanimi v register ZOP v pokrajini Reggio Emilia.

Vsebnost sladkorja v moštu, ki se uporabi za proizvodnjo „Aceto balsamico tradizionale di Reggio Emilia“, mora znašati najmanj 15 stopinj Brix, največji donos grozdja na hektar vinograda, specializiranega za ta pridelek, pa ne sme presegati 16 ton.

Največji izplen mošta iz grozdja, namenjenega za koncentracijo, ne sme presegati 70 %.

3.4 Krma (samo za proizvode živalskega izvora)

—

3.5 Posebni proizvodni postopki, ki jih je treba izvajati na opredeljenem geografskem območju

Grozdje je treba pridelati v pokrajini Reggio Emilia, kjer mora biti v celoti proizveden tudi kis, vključno s pridobivanjem in vrenjem mošta, predelavo in zorenjem končnega proizvoda.

3.6 Posebna pravila za rezanje, ribanje, pakiranje itd.

Zaradi zagotavljanja kakovosti in sledljivosti poteka polnjenje v pokrajini Reggio Emilia.

„Aceto balsamico tradizionale di Reggio Emilia“ se proizvaja po dolgotrajnem in zapletenem proizvodnem postopku, v katerem sta najpomembnejši fermentacija in oksidacija ocetne kisline; to je zelo občutljiv proizvod, zato se ga ni dovoljeno dotikati ali ga premikati, in hitro ga je treba ustekleničiti, da se ohranijo njegove organoleptične značilnosti, ki jih je opisala komisija pokuševalcev. Kar zadeva sledljivost, je zlasti pomembna faza polnjenja v steklenice, saj zaradi visoke vrednosti proizvoda obstaja nevarnost za nelegalno proizvodnjo njegovih ponaredkov. Polnjenje na območju proizvodnje pripomore k zagotavljanju nadzora med tem postopkom.

„Aceto balsamico tradizionale di Reggio Emilia“ se polni v prozorne steklenice v obliki obrnjenega tulipana s prostornino 5, 10 ali 25 cl.

Po končanem polnjenju je treba steklenice, napolnjene z „Aceto balsamico tradizionale di Reggio Emilia“, zapreti s plutovinastim zamaškom ter zapečatiti z vrvico in pečatnim voskom, opremiti s pečatom, ki vsebuje poleg razlikovalnih oznak za razvrstitev iz točke 3.2 še kratici „ABTRE – DOP“.

Uporabijo se lahko tudi stekleničke z enim odmerkom, ki držijo od 0,5 cl do 1 cl ter imajo različne oblike in značilnosti, pakiranje in pečatenje. Vsako stekleničko z enkratnim odmerkom je treba vstaviti v posodo s pečatom, tako da je ni mogoče ponovno uporabiti in se lahko navedejo vse podrobnosti v zvezi z označbo in predstavitvijo na etiketi.

3.7 Posebna pravila za označevanje

Opis proizvoda na etiketi ZOP ali obesni etiketi za „Aceto balsamico tradizionale di Reggio Emilia“ mora biti napisan z jasnimi in neizbrisnimi, enako velikimi črkami enake barve, ki so dovolj velike, da se razločujejo od vseh drugih navedb na etiketi.

Imenu ZOP „Aceto balsamico tradizionale di Reggio Emilia“ se ne smejo dodati drugi opisi, razen opisov, ki so izrecno določeni v teh specifikacijah in vključujejo pridevnike „ekstra“, „žlahten“, „odlične kakovosti“, „izbran“, „iz zaloge“, „vrhunski“, „značilen“ ali podobne.

Prepovedano je navesti leto proizvodnje „Aceto balsamico tradizionale di Reggio Emilia“, domnevno starost proizvoda ali datum ustanovitve obrata za proizvodnjo kisa, lahko pa se uporabi izraz „posebno star“ za proizvod, ki se je staral najmanj 25 let ter ima kemične in senzorične značilnosti, ki so v skladu s specifikacijami iz točke 3.2(c).

Ta proizvod se bo prepoznal na podlagi razvrstitve v skladu z analizo okusa iz točke 3.2 s pritrditvijo pečata v „barvi jastoga“ na steklenico v primeru „a)“, „srebrnega pečata“ v primeru „b)“ in „zlatega pečata“ v primeru „c)“, ki se lahko označi kot „posebno star“.

4. Kratka opredelitev geografskega območja

Pokrajina Reggio Emilia je območje, na katerem se prideluje grozdje ter predeluje in zori „Aceto balsamico tradizionale di Reggio Emilia“ v skladu s točko 3.5, ki se tam tudi ustekleniči.

5. Povezanost z geografskim območjem

5.1 Posebnosti geografskega območja

Podnebje na celotnem ozemlju pokrajine je hladno in zmerno. Za to podnebje so značilne opazne temperaturne razlike med letnimi časi, v istem letnem času ali v istem dnevu. Poletja so vroča, zime pa ostre, z velikimi temperaturnimi nihanji poleti. Tudi stopnja vlage se zelo spreminja in znaša povprečno od sedem do osem odstotkov v več letih ter več kot 20 % v istem letu.

Izvedenci v proizvodnji kisa kar se da skrbno in stalno preverjajo proizvod med njegovim izredno dolgotrajnim zorenjem. S tradicionalnimi proizvodnimi postopki so se seznanili na posebnih tečajih usposabljanja, ki so jih vodili strokovnjaki, in na podlagi dolgoletnih izkušenj ali z učenjem v krogu družine, ko se mladi v skladu s tradicijo vključijo in usposabljajo pri starejših sorodnikih in strokovnjakih, s čimer se znanje prenaša iz roda v rod.

5.2 Posebnosti proizvoda

Kis je rezultat počasne predelave samo ene surovine: mošta, pridobljenega iz grozdja, tradicionalno pridelanega v vinogradih pokrajine Reggio Emilia, ki vre na odprtem ognju.

Nato se stara več let (najmanj 12), in sicer brez dodajanja drugih sestavin, razen prevretega mošta, ter brez fizikalnih ali kemijskih posegov.

Najbolj tipično in značilno živilo pokrajine „Aceto balsamico tradizionale di Reggio Emilia“ je tako pomembno zaradi svojih značilnosti, ki poleg majhne proizvodnje upravičujejo njegovo visoko ceno ter ugled na nacionalni in mednarodni ravni.

5.3 Vzročna povezanost geografskega območja s kakovostjo ali značilnostmi proizvoda (pri ZOP) oziroma z določeno kakovostjo, slovesom ali značilnostjo proizvoda (pri ZGO)

Temperatura in vlaga na območju porekla upočasnjujeta izhlapevanje in transpiracijo v sodih, katerih intenziteta je odvisna od vremenskih nihanj. Enako velja za biološke postopke in postopke rafiniranja, ki so bolj odvisni od temperature, njihova značilnost pa je spremenljivost, ki naj bi bila povezana z vremenom. Ta edinstveni postopek proizvodnje kisa je že od nekdaj dolgotrajen ter vključuje izmenjavanje različnih postopkov fermentacije in oksidacije ter njihovo prekinjanje in sprožanje.

Za potrditev in podporo tesne povezanosti proizvoda s podnebnimi in pedološkimi dejavniki na zadevnem ozemlju so prepovedane tehnike pospeševanja in/ali umetnega staranja, vključno s tehnikami, utemeljenimi na spremembah, ki jih povzroči spreminjanje temperature, stopnje vlage in prezračevanja v obratu za proizvodnjo kisa.

Ukrepi, ki jih morajo izvesti strokovni proizvajalci kisa med dolgotrajnim staranjem, so jasno določeni. Zaradi večstoletne prisotnosti obratov za proizvodnjo kisa so samo na tem območju na voljo potrebno znanje in spretnosti, ki so se prenašali iz roda v rod, za uporabo tradicionalnih postopkov za proizvodnjo „Aceto balsamico tradizionale di Reggio Emilia“.

Drug dejavnik, ki povezuje proizvod z geografskim območjem, je dejstvo, da surovina izhaja izključno iz vinogradov v pokrajini Reggio Emilia in se uporablja za proizvodnjo vin ZOP in ZGO, zato je nemogoče posnemati značilnosti „Aceto balsamico tradizionale di Reggio Emilia“ zunaj tega jasno opredeljenega območja.

Sklic na objavo specifikacije

(člen 5(7) Uredbe (ES) št. 510/2006 (4))

Ministrstvo je začelo nacionalni postopek ugovora z objavo predloga za spremembo zaščitene označbe porekla „Aceto balsamico tradizionale di Reggio Emilia“ v Uradnem listu Italijanske republike št. 243 z dne 18. oktobra 2011.

Celotno besedilo proizvodne specifikacije je na voljo na spletni strani:

http://www.politicheagricole.it/flex/cm/pages/ServeBLOB.php/L/IT/IDPagina/3335

(1) UL L 343, 14.12.2012, str. 1.

(2) UL L 93, 31.3.2006, str. 12. Nadomeščena z Uredbo (EU) št. 1151/2012.

(3) Nadomeščena z Uredbo (EU) št. 1151/2012.

(4) Prim. opombo 3.